## Agricultura costejarà la reparació d’infraestructures de reg danyades per la riuada en totes les entitats de reg que ho han sol·licitat

*** Barrachina: “La pèrdua d’infraestructures hidràuliques posa en greu perill la pervivència dels cultius, per la qual cosa resulta necessari dur a terme les actuacions precises per a recuperar-les al més prompte possible”
* Les 12 entitats de reg de Turís rebran ajudes per un total d’1.018.948,93 euros
* Fins al moment, la Conselleria d’Agricultura ha mobilitzat més de 55 milions d’euros destinats al sector agrícola i ramader per a pal·liar els efectes de les riuades**

La Conselleria d’Agricultura, Aigua, Ramaderia i Pesca assumirà els costos de reparació de les infraestructures de reg que van resultar danyades per la riuada de totes les entitats de reg que ho han sol·licitat, les quals comprenen més de 50.000 hectàrees de cultius.

El conseller d’Agricultura, Aigua, Ramaderia i Pesca, Miguel Barrachina ha assegurat que “estes ajudes reflectixen el compromís ferm del Consell de Carlos Mazón amb la recuperació del sector agrícola i el suport directe als agricultors i comunitats de regants que han vist compromesa la seua activitat productiva a causa dels danys patits”.

Així ho ha manifestat Miguel Barrachina després de visitar diversos pous de reg a Turís, a on ha assegurat, a més, que “la pèrdua d’infraestructures hidràuliques posa en greu perill la pervivència dels cultius, per la qual cosa resulta necessari dur a terme les actuacions precises per a recuperar-les al més prompte possible”.

El conseller ha recordat que el decret aprovat el passat 10 de desembre regula la concessió directa d’estes ajudes, que cobriran el 100 % dels costos de reparació d’infraestructures de reg danyades, fins a un màxim de 100.001 euros per entitat.

“Estes ajudes estan destinades a les obres que han hagut de dur a terme les comunitats de regants des del mateix dia 29 d’octubre per a poder regar”, ha afegit el conseller.

Durant la visita, Miguel Barrachina ha anunciat que les 12 entitats de reg de Turís es beneficiaran d’ajudes econòmiques “per un import total d’1.018.948,93 euros, destinades a reparar les infraestructures afectades per la riuada i garantir, així, el reg en la zona”.

“Mentres esperem les actuacions del Govern Central, el Consell del president Mazón ja ha oferit solucions reals a les comunitats de reg perquè puguen començar a regar els seus camps immediatament”, ha subratllat Barrachina.

Finalment, el conseller d’Agricultura ha reiterat que la Conselleria d’Agricultura ja ha mobilitzat més de 55 milions d’euros destinats al sector agrícola i ramader per a pal·liar els efectes de les riuades.

Fecha: 23/01/2025